
ΠΡΟΤΑΣΗ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με τον έλεγχο των χρηματοδοτικών δραστηριοτήτων της Ευρωπαϊκής Τράπεζας Επενδύσεων – ετήσια έκθεση 2023
(2024/2052(INI))
Το Ευρωπαϊκό Κοινοβούλιο,
–	έχοντας υπόψη την έκθεση δραστηριοτήτων της Ευρωπαϊκής Τράπεζας Επενδύσεων (ΕΤΕπ) για το 2023, της 1ης Φεβρουαρίου 2024, με τίτλο «Σχέδιο δράσης για βιώσιμες συνθήκες ζωής», και το έγγραφο της ΕΤΕπ, της 2ας Φεβρουαρίου 2023, με τίτλο «Επιχειρησιακό σχέδιο του Ομίλου ΕΤΕπ για την περίοδο 2023-2025»,
–	έχοντας υπόψη την έκθεση της ΕΤΕπ 2023/2024 για τις επενδύσεις με τίτλο «Transforming for competitiveness» (Μεταμόρφωση για την ανταγωνιστικότητα), που δημοσιεύθηκε στις 7 Φεβρουαρίου 2024,
–	έχοντας υπόψη το έγγραφο της ΕΤΕπ, της 8ης Μαΐου 2023, με τίτλο «Mid-term review of the EIB Energy Lending Policy» (Ενδιάμεση επανεξέταση της πολιτικής δανειοδότησης της ΕΤΕπ στον τομέα της ενέργειας),
–	έχοντας υπόψη την έκθεση της ΕΤΕπ σχετικά με την εφαρμογή της πολιτικής διαφάνειας του Ομίλου ΕΤΕπ το 2023, η οποία δημοσιεύτηκε την 1η Ιουλίου 2024,
–	έχοντας υπόψη το έγγραφο της ΕΤΕπ, της 27ης Νοεμβρίου 2023, με τίτλο «EIB Group PATH Framework – Version 1.2 November 2023 – Supporting counterparties on their pathways to align with the Paris Agreement» (Το πλαίσιο PATH του Ομίλου ΕΤΕπ – Έκδοση 1.2 Νοεμβρίου 2023 – Υποστήριξη των αντισυμβαλλομένων στην πορεία τους προς την ευθυγράμμιση με τη συμφωνία του Παρισιού),
–	έχοντας υπόψη τα έγγραφα της ΕΤΕπ, της 21ης Ιουνίου 2024, με τίτλο «EIB Group 2024-2027 Strategic Roadmap» (Ο στρατηγικός χάρτης πορείας του Ομίλου ΕΤΕπ για την περίοδο 2024-2027) και της 29ης Νοεμβρίου 2023 με τίτλο «EIB Global Strategic Roadmap» (Στρατηγικός χάρτης της πορείας της ΕΤΕπ στον κόσμο),
–	έχοντας υπόψη την έκθεση του Ομίλου ΕΤΕπ για τη βιωσιμότητα για το 2023, που δημοσιεύτηκε στις 25 Ιουλίου 2024,
–	έχοντας υπόψη το ενημερωτικό σημείωμα της ΕΤΕπ, της 6ης Φεβρουαρίου 2023, με τίτλο «The European Investment Bank’s approach to human rights» (Η προσέγγιση της Ευρωπαϊκής Τράπεζας Επενδύσεων όσον αφορά τα ανθρώπινα δικαιώματα),
–	έχοντας υπόψη την έκθεση του Ομίλου ΕΤΕπ σχετικά με τον μηχανισμό καταγγελιών για το 2023, που δημοσιεύτηκε στις 10 Ιουνίου 2024,
–	έχοντας υπόψη το έγγραφο της ΕΤΕπ, της 14ης Οκτωβρίου 2024, με τίτλο «Diversity, Equity and Inclusion at the EIB Group» (Διαφορετικότητα, ισότητα και συμπερίληψη στον Όμιλο ΕΤΕπ),
–	έχοντας υπόψη τις ετήσιες εκθέσεις της ελεγκτικής επιτροπής της ΕΤΕπ για το 2023, που δημοσιεύτηκαν στις 23 Σεπτεμβρίου 2024,
–	έχοντας υπόψη την έκθεση της ΕΤΕπ με τίτλο «EIB Group activities in EU cohesion regions 2023» (Δραστηριότητες του Ομίλου ΕΤΕπ στις περιφέρειες συνοχής της ΕΕ το 2023), που δημοσιεύτηκε στις 15 Ιουλίου 2024,
–	έχοντας υπόψη την έκθεση της ΕΤΕπ με τίτλο «EIB Investment Survey 2023 – European Union overview» (Έρευνα της ΕΤΕπ για τις επενδύσεις 2023 — Επισκόπηση στην Ευρωπαϊκή Ένωση), που δημοσιεύτηκε στις 19 Οκτωβρίου 2023,
–	έχοντας υπόψη την έκθεση της ΕΤΕπ με τίτλο «EIB Group support for EU businesses: Evidence of impact in addressing market failures» (Η στήριξη του Ομίλου ΕΤΕ σε επιχειρήσεις της ΕΕ: αποδεδειγμένος αντίκτυπος στην αντιμετώπιση των αδυναμιών της αγοράς), που δημοσιεύτηκε στις 26 Ιουνίου 2024,
–	έχοντας υπόψη την κοινή ανακοίνωση της Επιτροπής και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, της 5ης Μαρτίου 2024, με τίτλο «Μια νέα στρατηγική για την ευρωπαϊκή αμυντική βιομηχανία: επίτευξη ετοιμότητας στην ΕΕ μέσω μιας ανθεκτικής αμυντικής βιομηχανίας με υψηλό βαθμό ανταπόκρισης» [JOIN(2024)0010],
–	έχοντας υπόψη την ειδική έκθεση αριθ. 22/2024 του Ευρωπαϊκού Ελεγκτικού Συνεδρίου με τίτλο ««Διπλή χρηματοδότηση από τον προϋπολογισμό της ΕΕ»,
–	έχοντας υπόψη την έκθεση της ΕΤΕπ με τίτλο «European Investment Bank Group Risk Management Disclosure Report – June 2023» (Έκθεση δημοσιοποίησης της διαχείρισης κινδύνων του Ομίλου ΕΤΕπ – Ιούνιος 2023), που δημοσιεύτηκε στις 29 Δεκεμβρίου 2023,
–	έχοντας υπόψη το άρθρο 55 του Κανονισμού του,
–	έχοντας υπόψη την έκθεση της Επιτροπής Ελέγχου του Προϋπολογισμού (A10-0000/2025),
Α.	λαμβάνοντας υπόψη ότι η ΕΤΕπ είναι η μεγαλύτερη πολυμερής τράπεζα ανάπτυξης στον κόσμο, δεδομένου του όγκου των δανειοληπτικών και δανειοδοτικών δραστηριοτήτων της·
Β.	λαμβάνοντας υπόψη ότι, ως πολυμερής τράπεζα επενδύσεων που ανήκει στα κράτη μέλη της ΕΕ, η ΕΤΕπ διοικείται από συμβούλιο διοικητών, διοικητικό συμβούλιο και διευθύνουσα επιτροπή και διαθέτει δικούς της εσωτερικούς μηχανισμούς λογοδοσίας, διαχείρισης και ελέγχου·
Γ.	λαμβάνοντας υπόψη ότι η ΕΤΕπ δραστηριοποιείται σε μια ανταγωνιστική αγορά, αλλά ταυτόχρονα είναι φορέας της ΕΕ και επομένως οφείλει να συμμορφώνεται με υψηλά πρότυπα διαφάνειας και συμμετοχής των ενδιαφερόμενων μερών·
Δ.	λαμβάνοντας υπόψη ότι η ΕΤΕπ έχει πολυδιάστατους στόχους όσον αφορά τη δράση για το κλίμα και την περιβαλλοντική βιωσιμότητα, την οικονομική και κοινωνική συνοχή και σύγκλιση, την ψηφιακή μετάβαση και τη στήριξη των προτεραιοτήτων εξωτερικής δράσης της ΕΕ σε ολόκληρο τον κόσμο, και ότι η χρηματοδότησή της ευθυγραμμίζεται με τις πολιτικές προτεραιότητες της ΕΕ·
Ε.	λαμβάνοντας υπόψη ότι η ΕΤΕπ είναι επίσης επιφορτισμένη με την εξασφάλιση πόρων, μέσω δανειοληπτικών δραστηριοτήτων, οι οποίοι είναι απαραίτητοι για την εφαρμογή των πολιτικών της ΕΕ·
ΣΤ.	λαμβάνοντας υπόψη ότι το στρατηγικό θεματολόγιο του Ευρωπαϊκού Συμβουλίου για την περίοδο 2024-2029 προβλέπει ότι ο Όμιλος ΕΤΕπ θα ενισχύσει την παρουσία του και θα διαδραματίσει καταλυτικό ρόλο στους τομείς της άμυνας και της ασφάλειας της ΕΕ, και τονίζει την ανάγκη να ενισχυθεί η ανταγωνιστικότητα της ΕΕ μέσω μιας σημαντικής συλλογικής επενδυτικής προσπάθειας, κινητοποιώντας τόσο δημόσια όσο και ιδιωτικά χρηματοδοτικά κονδύλια·
Ζ.	λαμβάνοντας υπόψη ότι στην έκθεση Draghi σχετικά με το μέλλον της ευρωπαϊκής ανταγωνιστικότητας[footnoteRef:2] διατυπώθηκαν αρκετές προτάσεις όσον αφορά την περαιτέρω επέκταση του ρόλου της ΕΤΕπ στη χρηματοδότηση των πολιτικών της ΕΕ, καθώς και τη δυνατότητα της ΕΤΕπ να αναλαμβάνει μεγαλύτερους κινδύνους· [2:  Draghi, M., The future of European competitiveness (Το μέλλον της ευρωπαϊκής ανταγωνιστικότητας), Σεπτέμβριος 2024.] 

Η.	λαμβάνοντας υπόψη ότι είναι σημαντικό να αντιμετωπιστούν τα εμπόδια που αντιμετωπίζουν οι μικρές και μεσαίες επιχειρήσεις (ΜΜΕ) καθώς και οι επιχειρήσεις μεσαίας κεφαλαιοποίησης όσον αφορά την πρόσβασή τους στη χρηματοδότηση· λαμβάνοντας υπόψη ότι τα συστήματα δημόσιου δανεισμού και εγγυήσεων αποτελούν σημαντικό εργαλείο αντικυκλικής πολιτικής, ιδίως σε περιόδους οικονομικής ύφεσης, μεταξύ άλλων για τον μετριασμό των διαρθρωτικών αδυναμιών της αγοράς·
Θ.	λαμβάνοντας υπόψη ότι η ΕΤΕπ αποτελεί ουσιαστική συνιστώσα της ευρωπαϊκής χρηματοοικονομικής αρχιτεκτονικής για την ανάπτυξη αλλά και τον μεγαλύτερο πολυμερή δανειστή για τις χώρες που γειτνιάζουν με την ΕΕ·
Ι.	λαμβάνοντας υπόψη ότι η επιτυχία των πολιτικών της ΕΕ και η αποτελεσματικότητα της εφαρμογής τους εξαρτώνται όλο και περισσότερο από τον Όμιλο ΕΤΕπ· λαμβάνοντας υπόψη ότι είναι σαφές ότι η ένταση και η ποιότητα του ελέγχου των χρηματοδοτικών δραστηριοτήτων της ΕΤΕπ από το Κοινοβούλιο θα πρέπει να συνάδει με τον βαθμό συνεργασίας ΕΤΕπ-Επιτροπής, η οποία είναι πλέον πολύ σημαντική·
ΙΑ.	λαμβάνοντας υπόψη ότι το επιχειρηματικό μοντέλο της ΕΤΕπ απαιτεί τα υψηλότερα δυνατά πρότυπα ακεραιότητας, λογοδοσίας και διαφάνειας, και ότι πρέπει να εγκρίνονται και να επικαιροποιούνται συνεχώς κατάλληλα μέτρα για την καταπολέμηση όλων των μορφών απάτης, νομιμοποίησης εσόδων από παράνομες δραστηριότητες, χρηματοδότησης της τρομοκρατίας και οργανωμένου εγκλήματος·
Χρηματοοικονομικές δραστηριότητες και επιδόσεις
1.	σημειώνει ότι η ΕΤΕπ λειτουργεί αποτελεσματικά και αποδοτικά σε ένα διεθνές πλαίσιο που επηρεάζεται από παγκόσμιες προκλήσεις οι οποίες σχετίζονται με γεωπολιτικές καταστάσεις, τις επιπτώσεις της κλιματικής αλλαγής και άλλες καταστάσεις που επηρεάζουν την παγκόσμια οικονομία·
2.	σημειώνει ότι οι συνολικές συναλλαγές του Ομίλου ΕΤΕπ σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ) ανήλθαν σε 2,272 δισεκατομμύρια EUR το 2023, συγκριτικά με τα 2,327 δισεκατομμύρια EUR το 2022 (μείωση κατά 2,4 % σε ετήσια βάση)·
3.	παρατηρεί ότι ο συνολικός δείκτης ρευστότητας της ΕΤΕπ παρέμεινε εντός των εσωτερικών ορίων έως το τέλος του 2023· τονίζει ότι για να εξασφαλιστούν οι κατάλληλες πηγές χρηματοδότησης στην αγορά με προτιμησιακούς όρους απαιτείται αξιολόγηση ΑΑΑ με «σταθερές» προοπτικές από την ΕΤΕπ, η οποία μάλιστα πρέπει να διατηρηθεί· υπογραμμίζει ότι η υψηλή πιστοληπτική ικανότητα της ΕΤΕπ είναι ζωτικής σημασίας για την επιτυχία του επιχειρηματικού της μοντέλου·
4.	σημειώνει ότι οι συνολικές εκταμιεύσεις της ΕΤΕπ ανήλθαν σε 54,4 δισεκατομμύρια EUR το 2023 (εκ των οποίων 53,4 δισεκατομμύρια EUR στο πλαίσιο των ιδίων πόρων της), έναντι 54,3 δισεκατομμυρίων EUR το 2022 (εκ των οποίων 53,3 δισεκατομμύρια EUR στο πλαίσιο των ιδίων πόρων της)· παρατηρεί ότι, σύμφωνα με ένα οικονομικό μοντέλο που αναπτύχθηκε από κοινού από το Τμήμα Οικονομικών της ΕΤΕπ και το Κοινό Κέντρο Ερευνών της Επιτροπής, οι συνολικές επενδύσεις που υπογράφηκαν εντός της ΕΕ από τον Όμιλο ΕΤΕπ μόνο το 2023 θα δημιουργήσουν περίπου 1 460 000 νέες θέσεις εργασίας στην ΕΕ των 27 έως το 2027 και θα έχουν αντίκτυπο στην οικονομία της ΕΕ που ισοδυναμεί με αύξηση του ΑΕΠ κατά 1,03 ποσοστιαίες μονάδες·
Το InvestEU, η απλούστευση του πολυετούς δημοσιονομικού πλαισίου και ο μηχανισμός ανάκαμψης και ανθεκτικότητας
5.	εκφράζει την ικανοποίησή του για την έγκριση, στις 13 Δεκεμβρίου 2023, του επιχειρησιακού σχεδίου του Ομίλου ΕΤΕπ για την περίοδο 2024-2026, το οποίο συνοψίζει τις προτεραιότητες που έχουν τεθεί και τις δραστηριότητες που πρέπει να πραγματοποιηθούν για την υλοποίηση της στρατηγικής του Ομίλου ΕΤΕπ την επόμενη τριετία·
6.	υπενθυμίζει ότι ο Όμιλος ΕΤΕπ έχει λάβει το 75 % (19,6 δισεκατομμύρια EUR) της εγγύησης από τον προϋπολογισμό της ΕΕ που παρέχεται στο πλαίσιο του κανονισμού InvestEU[footnoteRef:3]· επισημαίνει ότι μόνο το 2023 η ΕΤΕπ ενέκρινε 30 συναλλαγές στο πλαίσιο του InvestEU συνολικού ύψους 9,1 δισεκατομμυρίων EUR· [3:  Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30, ELI: http://data.europa.eu/eli/reg/2021/523/oj).] 

7.	τονίζει ότι, στο πλαίσιο του τρέχοντος πολυετούς δημοσιονομικού πλαισίου 2021-2027, η ΕΤΕπ διαχειρίζεται 87 εντολές της Επιτροπής, οι οποίες αυξάνονται σε περίπου 130 εάν συμπεριληφθούν οι εντολές που σχετίζονται με την επιμερισμένη διαχείριση και ανατίθενται από τις τοπικές κυβερνήσεις και τα κράτη μέλη, και σημειώνει ότι η ΕΤΕπ εκπονεί τουλάχιστον 457 εκθέσεις ετησίως για τις εν λόγω εντολές· επισημαίνει ότι για την καλύτερη χρήση των πόρων απαιτείται μείωση της γραφειοκρατίας και απλούστευση των σχετικών διαδικασιών·
8.	επισημαίνει ότι η ΕΤΕπ διαχειρίζεται έξι εντολές του Μηχανισμού Ανάκαμψης και Ανθεκτικότητας (ΜΑΑ) σε τέσσερα κράτη μέλη, οι οποίες υπογράφηκαν το 2021 (Ελλάδα και Ιταλία), το 2022 (Ρουμανία) και το 2024 (Ισπανία), συνολικής αξίας 8,7 δισεκατομμυρίων EUR· κατανοεί, ωστόσο, ότι η θέσπιση μέσων που βασίζονται σε «χρηματοδότηση που δεν συνδέεται με δαπάνες», τα οποία έχουν αυξηθεί σημαντικά σε όγκο με τον ΜΑΑ, αυξάνει αντικειμενικά τον κίνδυνο σφαλμάτων και κακοδιαχείρισης, ιδίως διπλής χρηματοδότησης· καλεί την Επιτροπή και την ΕΤΕπ, υπό την ιδιότητά της ως κύριου εταίρου και συμβούλου, να μην υποβάλουν νέες προτάσεις όπου ο ΜΑΑ χρησιμοποιείται ως σχέδιο στρατηγικής για τον καθορισμό μηχανισμών χρηματοδότησης, μεταξύ άλλων στην επικείμενη πρόταση της Επιτροπής για πολυετές δημοσιονομικό πλαίσιο για την περίοδο μετά το 2027· επαναλαμβάνει ότι η απλούστευση που επιδιώκει η ΕΤΕπ δεν θα πρέπει να αποδυναμώσει την εύρυθμη διαχείριση των πόρων της ΕΕ ή να διαβρώσει τη δυνατότητα άσκησης ελέγχου για τη λογοδοσία των σχετικών φορέων, όπως ορίζεται στις Συνθήκες·
Ενεργειακή ασφάλεια
9.	σημειώνει τη συνεχιζόμενη στήριξη της ΕΤΕπ για την ασφάλεια του εφοδιασμού, η οποία έχει κυρίως τη μορφή της ενίσχυσης των δικτύων ηλεκτρικής ενέργειας και των διασυνοριακών υποδομών, της μείωσης της ζήτησης ενέργειας μέσω έργων ενεργειακής απόδοσης και της προώθησης της παραγωγής ηλεκτρικής ενέργειας με χαμηλές εκπομπές διοξειδίου του άνθρακα· υπογραμμίζει ότι η ΕΤΕπ έχει στηρίξει νέες διαστάσεις της ενεργειακής ασφάλειας, όπως η ανταπόκριση στη ζήτηση και η αποθήκευση ενέργειας, ενώ προωθεί την ανάπτυξη βιώσιμου εφοδιασμού με κρίσιμες πρώτες ύλες που είναι απαραίτητες για την ενεργειακή μετάβαση·
10.	επαναλαμβάνει την έκκλησή του για αντιμετώπιση της ενεργειακής φτώχειας και υπενθυμίζει ότι η ενεργειακή κρίση πυροδοτεί πληθωριστικές πιέσεις, αυξάνει την επισιτιστική ανασφάλεια και συρρικνώνει τους προϋπολογισμούς των νοικοκυριών· καλεί την ΕΤΕπ να χρησιμοποιήσει τον Μηχανισμό Δίκαιης Μετάβασης και το Ταμείο Εκσυγχρονισμού για τη στήριξη των περιοχών και των πληθυσμών που επηρεάζονται περισσότερο από την ενεργειακή μετάβαση· έχει επίγνωση του γεγονότος ότι πολλοί τομείς αντιμετωπίζουν αυξανόμενες προκλήσεις λόγω του κοινού αποτελέσματος της προσαρμογής στους στόχους της Πράσινης Συμφωνίας και των συνεπειών της ενεργειακής κρίσης και της αύξησης του πληθωρισμού· καλεί την ΕΤΕπ να εντείνει τις προσπάθειές της για μείωση του κόστους του κεφαλαίου για τις καθαρές τεχνολογίες·
11.	σημειώνει ότι, τον Ιούλιο του 2023, ο Όμιλος ΕΤΕπ αύξησε τους στόχους χρηματοδότησης της δέσμευσης του Οκτωβρίου 2022 από 30 δισεκατομμύρια EUR έως το 2027 σε 45 δισεκατομμύρια EUR (REPowerEU +), προκειμένου να εντείνει τις προσπάθειές του για τη στήριξη της ενεργειακής ασφάλειας της ΕΕ·
12.	υπογραμμίζει ότι το 2023 η ΕΤΕπ χορήγησε χρηματοδότηση ύψους περίπου 21,4 δισεκατομμυρίων EUR για έργα που σχετίζονται με την ενέργεια, εκ των οποίων περίπου 19,8 δισεκατομμύρια EUR σε χώρες της ΕΕ και 1,6 δισεκατομμύρια EUR σε τρίτες χώρες·
13.	πιστεύει ότι το υδρογόνο και τα παράγωγά του, ιδίως όταν λαμβάνονται από ανανεώσιμες πηγές, μπορούν να συμβάλουν στην επίτευξη των στόχων της ΕΕ για απαλλαγή από τις ανθρακούχες εκπομπές και στη μείωση της εξάρτησης από τα ορυκτά καύσιμα· καλεί την ΕΤΕπ να συμβάλει σημαντικά στην κινητοποίηση ιδιωτικών επενδύσεων·
Πολιτική άμυνας και ασφάλειας
14.	τονίζει ότι, τον Μάιο του 2024, το διοικητικό συμβούλιο της ΕΤΕπ ενέκρινε το σχέδιο δράσης του Ομίλου ΕΤΕπ για την ασφάλεια και την άμυνα με σκοπό την ενίσχυση της στήριξης της βιομηχανίας ασφάλειας και άμυνας της ΕΕ· επισημαίνει ότι η στήριξη της ΕΤΕπ παρέχεται σε ΜΜΕ και καινοτόμες νεοφυείς επιχειρήσεις στον τομέα της ασφάλειας και της άμυνας στο πλαίσιο της αρχής της «διπλής χρήσης», τηρώντας το κριτήριο της «αξιόπιστης μη στρατιωτικής χρήσης», αλλά καταργώντας τη δοκιμή για το σκέλος των εσόδων·
15.	υπογραμμίζει την προστιθέμενη αξία των καινοτόμων μέτρων που έχει εγκρίνει η ΕΤΕπ για την επιτάχυνση των επενδύσεων στην ασφάλεια και την άμυνα, καθώς και της «υπηρεσίας μίας στάσης» που λειτουργεί ως ενιαίο σημείο εισόδου για τους πελάτες και τους εξωτερικούς ενδιαφερόμενους φορείς, στους οποίους παρέχει βοήθεια από εμπειρογνώμονες για τη διευκόλυνση της πρόσβασης στη στήριξη του Ομίλου ΕΤΕπ·
16.	γνωρίζει ότι, τον Ιούνιο του 2023, η ΕΤΕπ ενέκρινε αύξηση της στρατηγικής ευρωπαϊκής πρωτοβουλίας για την ασφάλεια για επενδύσεις στον τομέα της ασφάλειας στην ΕΕ από έξι (6) σε οχτώ (8) δισεκατομμύρια EUR για την περίοδο από το 2022 έως το 2027, συμπεριλαμβανομένων επίσης των τομέων του διαστήματος και της κυβερνοασφάλειας· ενθαρρύνει την ΕΤΕπ να ενισχύσει τη θεσμική συνεργασία με τον Οργανισμό της ΕΕ για το Διαστημικό Πρόγραμμα και άλλους δυνητικά σχετικούς εταίρους·
17.	εκφράζει την ικανοποίησή του για τη συνεργασία της ΕΤΕπ με τον Ευρωπαϊκό Οργανισμό Άμυνας και εκφράζει την ικανοποίησή του για την υπογραφή, στις 3 Οκτωβρίου 2024, επικαιροποίησης του μνημονίου συνεννόησης μεταξύ των δύο οργάνων·
Κοινωνικές υποδομές και στέγαση
18.	τονίζει ότι οι τιμές αγοράς και μίσθωσης κατοικιών έχουν αυξηθεί σημαντικά τα τελευταία χρόνια, μειώνοντας την οικονομική προσιτότητα πολλών μητροπολιτικών περιοχών της ΕΕ και δυσχεραίνοντας την εγκατάσταση σε αυτές· εκφράζει την ικανοποίησή του για τη συμπερίληψη της στήριξης των κοινωνικών υποδομών στις οκτώ στρατηγικές προτεραιότητες του Ομίλου ΕΤΕπ για την περίοδο 2024-2027 και συμφωνεί ότι οι επενδύσεις σε ενεργειακά αποδοτική, βιώσιμη και προσβάσιμη στέγαση, υπερσύγχρονη υγειονομική περίθαλψη και εκπαίδευση είναι ζωτικής σημασίας για την αύξηση της παραγωγικότητας και συμβάλλουν στη δημιουργία ισχυρών και ανθεκτικών κοινωνιών·
19.	πιστεύει ότι η συνεργασία με τις τοπικές αρχές, τις τοπικές κυβερνήσεις και τους εκπροσώπους της κοινωνίας των πολιτών θα πρέπει να προωθεί την ανάπτυξη της κοινωνικής στέγασης· γνωρίζει ότι η αποτελεσματικότητα της δράσης της ΕΤΕπ στον τομέα της στέγασης και των κοινωνικών υποδομών εξαρτάται επίσης από την άρση των πολιτικών και ρυθμιστικών εμποδίων·
Στήριξη των ΜΜΕ, των επιχειρήσεων μεσαίας κεφαλαιοποίησης, των νεοφυών και των αναπτυσσόμενων επιχειρήσεων, της ένωσης κεφαλαιαγορών και του ρόλου του Ευρωπαϊκού Ταμείου Επενδύσεων
20.	τονίζει ότι οι ΜΜΕ, οι νεοφυείς και οι αναπτυσσόμενες επιχειρήσεις είναι ζωτικής σημασίας για την οικονομία της ΕΕ· επισημαίνει ότι οι επιχειρήσεις αυτές αντιμετωπίζουν σημαντικά προβλήματα όσον αφορά την πρόσβαση σε χρηματοδότηση, αγορές και εξειδικευμένο προσωπικό, γεγονός που περιορίζει την ανάπτυξή τους· υποστηρίζει ότι η ανάπτυξη και ο δυναμισμός των επιχειρήσεων αποτελούν βασικούς μοχλούς για την καινοτομία, την ανταγωνιστικότητα και την παραγωγικότητα· ενθαρρύνει τον Όμιλο ΕΤΕπ να συνεχίσει να αντιμετωπίζει τα ζητήματα αυτά μέσω προσαρμοσμένων χρηματοδοτικών προγραμμάτων, μηχανισμών επιμερισμού του κινδύνου και χρηματοδοτικών μέσων που στοχεύουν τις επιχειρήσεις·
21.	πιστεύει ότι μια ισχυρότερη ένωση κεφαλαιαγορών θα τονώσει τις αγορές τιτλοποιήσεων και επιχειρηματικών κεφαλαίων, καθιστώντας δυνατή την αύξηση των επενδύσεων στην πραγματική οικονομία, και ότι η χρηματοδότηση των ευρωπαϊκών αναπτυσσόμενων επιχειρήσεων με ευρωπαϊκά κεφάλαια θα πρέπει να αποτελεί προτεραιότητα, όπως καταδεικνύεται από την πρωτοβουλία «European Tech Champions Initiative», η οποία ξεκίνησε τον Φεβρουάριο του 2023 για τη χρηματοδότηση ελπιδοφόρων ευρωπαϊκών εταιρειών τεχνολογίας· παρατηρεί ότι η προαναφερθείσα πρωτοβουλία δρα συμπληρωματικά με την ευρωπαϊκή πρωτοβουλία για τις νεοφυείς και αναπτυσσόμενες νέες επιχειρήσεις, η οποία αποσκοπεί στην παροχή ζωτικής σημασίας χρηματοδότησης για την ανάπτυξη ευρωπαϊκών εταιρειών προηγμένης τεχνολογίας που έχουν ήδη μια παρουσία στην αγορά·
22.	αναγνωρίζει την αποστολή του Ευρωπαϊκού Ταμείου Επενδύσεων (ΕΤΕ) για τη στήριξη της πρόσβασης σε χρηματοδότηση για τις ευρωπαϊκές πολύ μικρές, μικρές και μεσαίες επιχειρήσεις· πιστεύει ότι οι δραστηριότητες του ΕΤΕ για την ανάπτυξη του οικοσυστήματος ευρωπαϊκών επιχειρηματικών κεφαλαίων θα πρέπει να αυξηθούν·
23.	επαινεί τη στήριξη που παρείχε ο Όμιλος ΕΤΕπ σε περίπου 400 000 ΜΜΕ και επιχειρήσεις μεσαίας κεφαλαιοποίησης μόνο το 2023, με χρηματοδότηση ύψους 31,1 δισεκατομμυρίων EUR, συμπεριλαμβανομένων δανείων και εγγυήσεων για επιχειρήσεις (εκ των οποίων 14,9 δισεκατομμύρια EUR διατέθηκαν από το ΕΤΕ), με αποτέλεσμα την κινητοποίηση περισσότερων από 134 δισεκατομμυρίων EUR, και σημειώνει ότι συνεργάστηκε με σχεδόν 300 ιδρύματα-εταίρους σε ολόκληρη την Ευρώπη για τον σκοπό αυτό·
24.	υπενθυμίζει ότι το πρόγραμμα του Ευρωπαϊκού Ταμείου Εγγυήσεων έληξε το 2023 και ότι βοήθησε οικονομικά περίπου 200 000 ΜΜΕ σε ολόκληρη την ΕΕ προκειμένου να ανακάμψουν από τις δυσμενείς επιπτώσεις της πανδημίας· υπενθυμίζει τις ανησυχίες που εκφράστηκαν σε προηγούμενα ψηφίσματα σχετικά με τη διαφάνεια των διαδικασιών λήψης αποφάσεων και τις πληροφορίες σχετικά με τους τελικούς αποδέκτες·
25.	σημειώνει ότι τα μέτρα του ΕΤΕ για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας περιλαμβάνουν την αξιολόγηση των κινδύνων που συνδέονται με προϊόντα και συναλλαγές, την άσκηση δέουσας επιμέλειας έναντι των αντισυμβαλλομένων, τον έλεγχο της ιδιοκτησιακής δομής και των βασικών προσώπων έναντι δυσμενών κυρώσεων και μέσων ενημέρωσης, την καθιέρωση υποχρεωτικής κατάρτισης για όλο το προσωπικό και τη σύναψη συμφωνίας με τη μονάδα χρηματοοικονομικών πληροφοριών του Λουξεμβούργου σχετικά με την αναφορά και την παρακολούθηση τυχόν ύποπτων συναλλαγών·
Βασικοί τομείς πολιτικής της συνοχής, της δράσης για το κλίμα και της περιβαλλοντικής βιωσιμότητας και της ψηφιοποίησης
26.	εκτιμά το γεγονός ότι, στον προσανατολισμό της πολιτικής της προς τη συνοχή για την περίοδο 2021-2027, η ΕΤΕπ δεσμεύτηκε να διαθέσει τουλάχιστον το 40 % της συνολικής χρηματοδότησής της στην ΕΕ μεταξύ 2022 και 2024 για έργα στις περιφέρειες συνοχής, και ότι το 2023 η χρηματοδότηση αυτή αντιστοιχούσε στο 42 % του συνολικού δανεισμού της ΕΕ (έναντι 40 % το 2022)· υπογραμμίζει ότι το μερίδιο της χρηματοδότησης της ΕΤΕπ που διατίθεται στις λιγότερο ανεπτυγμένες περιφέρειες αυξήθηκε από 24 % το 2022 σε 26 % το 2023, για ποσό ύψους 17,2 δισεκατομμυρίων EUR, πολύ πιο πάνω από τον στόχο του 21 % που έχει τεθεί στον προσανατολισμό της πολιτικής της ΕΤΕπ προς τη συνοχή για το 2023· επαναλαμβάνει την έκκλησή του προς την ΕΤΕπ να συνεχίσει να παρακολουθεί και να αναλύει τις ελλείψεις που εμποδίζουν ορισμένες περιοχές ή χώρες να αξιοποιήσουν πλήρως τη χρηματοδοτική στήριξη και συνδρομή της ΕΤΕπ·
27.	αναγνωρίζει ότι τα τελευταία 15 χρόνια, οι συμβουλευτικές υπηρεσίες της ΕΤΕπ έχουν στηρίξει περισσότερα από 1 000 έργα στις περιφέρειες συνοχής· υποστηρίζει ότι θα πρέπει να δοθεί μεγαλύτερη έμφαση στην προσέγγιση και την ενεργό προώθηση των ευκαιριών χρηματοδότησης στις λιγότερο ανεπτυγμένες περιφέρειες και στις περιφέρειες μετάβασης·
28.	σημειώνει τα πολυάριθμα μέτρα που προωθεί η ΕΤΕπ στις περιφέρειες συνοχής για τη στήριξη του τομέα της υγειονομικής περίθαλψης, συμπεριλαμβανομένης της HERA Invest, μιας εγγύησης ύψους 100 εκατομμυρίων EUR που θεσπίστηκε σε συνεργασία με την Επιτροπή για τη στήριξη προηγμένων επενδύσεων στην έρευνα και την ανάπτυξη· ενθαρρύνει την ΕΤΕπ να προωθήσει στοχευμένες επενδύσεις σε βασικούς συστημικούς παράγοντες διευκόλυνσης των περιφερειών συνοχής, όπως η πρόσβαση στην υγειονομική περίθαλψη και την εκπαίδευση, η κοινωνική και οικονομικά προσιτή στέγαση, η ψηφιακή συνδεσιμότητα και η τοπική χρηματοδότηση για τους δήμους και τις περιφέρειες, είτε μέσω άμεσης δανειοδότησης (όπως δάνεια βάσει του πλαισίου για τις αστικές υποδομές) είτε μέσω χρηματοδοτικών μέσων, και να αξιοποιήσει τις συνέργειες μεταξύ των επιχορηγήσεων της ΕΕ και των δανείων της ΕΤΕπ προκειμένου να διατηρηθεί η διασυνοριακή σιδηροδρομική συνδεσιμότητα, η οποία είναι απαραίτητη για την καλύτερη ενσωμάτωση στην ενιαία αγορά της ΕΕ·
29.	τονίζει ότι μόνο το 2023 η ΕΤΕπ υπέγραψε χρηματοδότηση ύψους 41,8 δισεκατομμυρίων EUR για τη δράση για το κλίμα και 25,1 δισεκατομμυρίων EUR για την περιβαλλοντική βιωσιμότητα (35,1 δισεκατομμύρια EUR και 15,9 δισεκατομμύρια EUR, αντίστοιχα, το 2022)· σημειώνει ότι η χρηματοδότηση της ΕΤΕπ για την προσαρμογή στην κλιματική αλλαγή ανήλθε συνολικά σε 2,7 δισεκατομμύρια EUR το 2023, ποσό που αντιστοιχεί στο 6,4 % της συνολικής δράσης της για το κλίμα (έναντι 1,9 δισεκατομμυρίων EUR, ή 5,4 %, το 2022)· τονίζει ότι η χρηματοδότηση της δράσης για το κλίμα και της περιβαλλοντικής βιωσιμότητας, στο σύνολό της, αντιστοιχούσε στο 60 % της χρηματοδότησης της ΕΤΕπ το 2023·
30.	εκφράζει την ικανοποίησή του για το γεγονός ότι η ΕΤΕπ συμπεριέλαβε τη γεωργία και τη βιοοικονομία στις βασικές προτεραιότητές της· επαναλαμβάνει ότι ο γεωργικός τομέας αντιμετωπίζει όλο και περισσότερα προβλήματα και ότι οι γεωργοί της ΕΕ υποχρεούνται να προσαρμοστούν στους στόχους της Ευρωπαϊκής Πράσινης Συμφωνίας, να αντιμετωπίσουν τις διαταραχές στην αγορά που οφείλονται στις επιπτώσεις της ενεργειακής κρίσης και να προσαρμοστούν στον αυξανόμενο πληθωρισμό· καλεί τον Όμιλο ΕΤΕπ να ασχοληθεί περισσότερο με τον γεωργικό τομέα·
31.	εκτιμά το γεγονός ότι η ΕΤΕπ είναι ένας από τους βασικούς υποστηρικτές της ψηφιοποίησης στην ΕΕ· ενθαρρύνει την ΕΤΕπ να ενισχύσει τη στήριξή της στα ψηφιακά δίκτυα και να προωθήσει την αυτονομία της ΕΕ σε βασικές τεχνολογίες·
32.	παρατηρεί ότι η κυβερνοασφάλεια συμβάλλει σημαντικά στην προστασία των επιχειρήσεων και των κυβερνήσεων από τις ολοένα και πιο προηγμένες ψηφιακές απειλές· εκφράζει την ικανοποίησή του για την αύξηση των επενδύσεων στον τομέα της ασφάλειας από έξι (6) σε (8) δισ. EUR, που χρηματοδοτούνται μέσω της στρατηγικής πρωτοβουλίας για την ευρωπαϊκή ασφάλεια για την αντιμετώπιση των προκλήσεων στον τομέα της ασφάλειας, μεταξύ άλλων στη βιομηχανία του νέου διαστήματος (New Space)·
Οι δραστηριότητες της ΕΤΕπ εκτός της ΕΕ 
33.	υπογραμμίζει ότι τον δεύτερο χρόνο λειτουργίας της η Διεύθυνση «Η ΕΤΕπ στον κόσμο», προσέφερε χρηματοδότηση ύψους 8,4 δισεκατομμυρίων EUR (έναντι 9,1 δισεκατομμυρίων EUR το 2022)· σημειώνει ότι, δεδομένου ότι η χρηματοδότηση που προσφέρει η Διεύθυνση «Η ΕΤΕπ στον κόσμο» δεν μπορεί να υπερβαίνει το 50 % του συνολικού κόστους ενός έργου, η συγχρηματοδότηση επενδύσεων με ιδρύματα αναπτυξιακής χρηματοδότησης και πολυμερείς τράπεζες ανάπτυξης είναι επαναλαμβανόμενη· καλεί την ΕΤΕπ και την Επιτροπή να επενδύσουν σε λειτουργίες εσωτερικού λογιστικού ελέγχου και ανεξάρτητου ελέγχου για τη διασφάλιση της ακεραιότητας και της ευρωστίας των συναλλαγών στις οποίες συμμετέχουν εταίροι εκτός ΕΕ·
34.	τονίζει ότι όλες οι παρεμβάσεις της ΕΤΕπ στην Ουκρανία πρέπει να καθοδηγούνται από τις προτεραιότητες για την ανασυγκρότηση και να ευθυγραμμίζονται πλήρως με τις προτεραιότητες και τις μεθόδους που ορίζονται στο σχέδιο για την Ουκρανία· σημειώνει ότι η ΕΤΕπ ενισχύει περαιτέρω τις προσπάθειές της για την πρόληψη, την αποτροπή και τη διερεύνηση της απάτης και της διαφθοράς σε σχέση με έργα του Ομίλου ΕΤΕπ που υλοποιούνται στην Ουκρανία· επαναλαμβάνει την έκκλησή του για τη διασφάλιση αυστηρών προϋποθέσεων όσον αφορά τη χρηματοδοτική βοήθεια προς την Ουκρανία, ενώ θα πρέπει να επιτρέπεται σαφή εποπτεία μέσω πολιτικών ρητρών, συμπεριλαμβανομένου του δικαιώματος επισκέψεων και πρόσβασης σε πληροφορίες και εγκαταστάσεις·
35.	πιστεύει ότι η ενίσχυση του ρόλου της ΕΤΕπ θα αποφέρει προστιθέμενη αξία τόσο για την ανασυγκρότηση της Ουκρανίας όσο και για τη διαδικασία διεύρυνσης και για μελλοντικές εταιρικές σχέσεις στο πλαίσιο του θεματολογίου Global Gateway της ΕΕ και της πολιτικής γειτονίας της, καθώς και για τη στήριξη των στόχων βιώσιμης ανάπτυξης· ενθαρρύνει την Επιτροπή να αξιοποιήσει όλες τις δυνατότητες συνεργασίας με την ΕΤΕπ για τη μόχλευση της στρατηγικής αυτονομίας της ΕΕ, ιδίως όσον αφορά την ενέργεια και τις πρώτες ύλες·
36.	τονίζει ότι, προκειμένου να στηρίξει την Ουκρανία, η ΕΤΕπ έχει δημιουργήσει χαρτοφυλάκιο δανείων ύψους άνω των 7 δισεκατομμυρίων EUR από την έναρξη της σύγκρουσης με τη Ρωσία το 2014· υπογραμμίζει ότι, έως τις 31 Δεκεμβρίου 2023, το άνοιγμα της ΕΤΕπ (εκταμιευμένα αλλά και μη κονδύλια ) ανερχόταν σε 5,750 δισεκατομμύρια EUR, τα οποία καλύπτονταν κυρίως από εγγυήσεις της ΕΕ στο πλαίσιο της εντολής εξωτερικής δανειοδότησης·
37.	λαμβάνει υπόψη τις πολυάριθμες δράσεις στη Μολδαβία για τον μετριασμό των επιπτώσεων της οικονομικής ύφεσης και της ενεργειακής κρίσης και για τη στήριξη της πορείας της χώρας προς την ένταξη στην ΕΕ, καθώς και στα Δυτικά Βαλκάνια όπου η «Η ΕΤΕπ στον κόσμο» επένδυσε 1,2 δισεκατομμύρια EUR το 2023, συν επιπλέον 700 εκατομμύρια EUR για την ενίσχυση της οδικής ασφάλειας και τη βελτίωση των σιδηροδρομικών δικτύων· επικροτεί την έγκριση της θέσπιση της «Διευκόλυνσης μεταρρυθμίσεων και ανάπτυξης για τα Δυτικά Βαλκάνια» το 2024·
Δομή της λογοδοσίας της ΕΤΕπ
38.	υπενθυμίζει ότι επικεφαλής της εσωτερικής εποπτείας στην ΕΤΕπ είναι η Γενική Επιθεώρηση (IG), η οποία περιλαμβάνει τρία τμήματα που σχετίζονται με τη λογοδοσία (αξιολόγηση των δραστηριοτήτων, μηχανισμός καταγγελιών και έρευνα για απάτη) τα οποία αλληλοσυμπληρώνονται, συμβάλλοντας στη συνεπή διαχείριση των καταγγελιών·
39.	παρατηρεί ότι ο μηχανισμός διαχείρισης καταγγελιών της ΕΤΕπ (EIB-CM) χειρίστηκε συνολικά 104 υποθέσεις το 2023 (97 το 2022)· σημειώνει ότι το 2023 ελήφθησαν 60 νέες καταγγελίες (54 το 2022), εκ των οποίων οι 44 κρίθηκαν παραδεκτές και οι 29 αφορούσαν έργα χρηματοδοτούμενα από την ΕΤΕπ, εκ των οποίων 27 εκτός Ευρώπης·
40.	σημειώνει ότι η επιτροπή καταγγελιών για δημόσιες συμβάσεις της ΕΤΕπ είναι η ανεξάρτητη επιτροπή της Τράπεζας που χειρίζεται καταγγελίες σχετικά με διαδικασίες σύναψης συμβάσεων έργων που σχετίζονται με έργα χρηματοδοτούμενα από την ΕΤΕπ εκτός της ΕΕ·
41.	εκφράζει την ικανοποίησή του για τις προσπάθειες του τμήματος ερευνών (IG/IN) της Ευρωπαϊκής Τράπεζας Επενδύσεων να συνεργαστεί και να συντονίσει τις προσπάθειες με τις άλλες υπηρεσίες της ΕΕ για την καταπολέμηση της απάτης, ιδίως με την Ευρωπαϊκή Υπηρεσία Καταπολέμησης της Απάτης και την Ευρωπαϊκή Εισαγγελία, οι οποίες έλαβαν το 37 % των παραπομπών που έγιναν για έρευνες το 2023 (27 από τις 74 υποθέσεις)·
42.	σημειώνει ότι το εν λόγω τμήμα ερευνών προχωρά προληπτικά σε ενέργειες για τον εντοπισμό περιστατικών απάτης χρησιμοποιώντας το εργαλείο αξιολόγησης κινδύνων απάτης και ακεραιότητας και το ρομπότ αξιολόγησης κινδύνου διαφθοράς και ότι, το 2023, σε 24 περιστατικά που επανεξετάστηκαν, τέθηκαν στόχοι για τρεις πλήρεις και εμπεριστατωμένες προληπτικές επανεξετάσεις της ακεραιότητας·
43.	αποδοκιμάζει το γεγονός ότι, παρά τις επανειλημμένες εκκλήσεις του Κοινοβουλίου, η ετήσια έκθεση του τμήματος ερευνών δεν παρέχει επαρκείς πληροφορίες σχετικά με το οικονομικό μέγεθος των υποθέσεων που χειρίζεται, τα κονδύλια ή τις εντολές του, τα είδη των σχετικών έργων, τα μέτρα μετριασμού που εγκρίθηκαν, τον ρόλο των υπηρεσιών της ΕΤΕπ και των διαμεσολαβητών ή των εταίρων στην εκάστοτε περίπτωση, ή ακόμη και τα ενδιαφερόμενα κράτη μέλη· επαναλαμβάνει την έκκλησή του προς το τμήμα ερευνών να προχωρήσει πέρα από την απλή αφηγηματική περιγραφή ορισμένων περιπτωσιολογικών μελετών, προκειμένου να παράσχει πολύτιμες πληροφορίες σχετικά με τον βαθμό στον οποίο διασφαλίζονται τα οικονομικά συμφέροντα·
44.	γνωρίζει ότι η πολιτική αποκλεισμού της ΕΤΕπ προβλέπει μια αυτόνομη διαδικασία αποκλεισμού που δεν είναι πλήρως ισοδύναμη με το σύστημα έγκαιρου εντοπισμού και αποκλεισμού της Επιτροπής όσον αφορά τα πρότυπα, τα αποτελέσματα και τα διορθωτικά μέτρα λήψης αποφάσεων· επαναλαμβάνει την έκκλησή του προς την Επιτροπή να εντοπίσει τα πιθανά κενά και να προτείνει διορθωτικά μέτρα, συμπεριλαμβανομένης μιας ταχείας διαδικασίας για την επιβολή των αποφάσεων αποκλεισμού της ΕΤΕπ μέσω του συστήματος έγκαιρου εντοπισμού και αποκλεισμού· παρατηρεί ότι, το 2023, βάσει των πορισμάτων του τμήματος ερευνών (IG/IN) της Ευρωπαϊκής Τράπεζας Επενδύσεων αποκλείστηκαν πέντε εταιρείες από τη συμμετοχή σε οποιαδήποτε δραστηριότητα χρηματοδοτούμενη από την ΕΤΕπ για μια πενταετία·
45.	εκφράζει την ικανοποίησή του για την έγκριση, το 2023, της πολιτικής για το πλαίσιο εσωτερικού ελέγχου του Ομίλου ΕΤΕπ· ενθαρρύνει την Τράπεζα να ενεργήσει με βάση τις παρατηρήσεις της ελεγκτικής επιτροπής ότι τόσο ο εσωτερικός λογιστικός έλεγχος όσο και το πλαίσιο εσωτερικού ελέγχου θα πρέπει να εξελιχθούν σε ομαδικές λειτουργίες·
46.	σημειώνει ότι ο ανεξάρτητος εξωτερικός ελεγκτής της ΕΤΕπ είναι η τρίτη γραμμή άμυνας· επισημαίνει ότι η τακτική εναλλαγή ελεγκτών και καθηκόντων επιτρέπει νέες προοπτικές και, επομένως, ο εξωτερικός ελεγκτής της ΕΤΕπ θα πρέπει να εναλλάσσεται περιοδικά· παρατηρεί, ωστόσο, ότι χρησιμοποιείται ο ίδιος εξωτερικός ελεγκτής από το 2009 και μάλιστα η εντολή του παρατάθηκε έως το 2027·
47.	εκτιμά το γεγονός ότι το πλαίσιο διαχείρισης κινδύνων και οι εξαμηνιαίες εκθέσεις δημοσιοποίησης της διαχείρισης κινδύνων του Ομίλου ΕΤΕπ έχουν αποτέλεσμα και ευθυγραμμίζονται με τις απαιτήσεις και τα τεχνικά πρότυπα της Ευρωπαϊκής Αρχής Τραπεζών·
48.	κατανοεί ότι, δεδομένων των μεταβαλλόμενων αναγκών της ΕΕ, τα θεσμικά όργανα της ΕΕ ενέκριναν, το 2024, την τροποποίηση του καταστατικού που πρότεινε το συμβούλιο διοικητών της ΕΤΕπ με την τροποποίηση του προβλεπόμενου ορίου του δείκτη μόχλευσης[footnoteRef:4] και την αύξησή του από 250 % σε 290 %, ώστε να μπορεί η ΕΤΕπ να κάνει μεγαλύτερες επενδύσεις χωρίς να αυξήσει τη βάση μετοχικού κεφαλαίου της· [4:  Ο δείκτης μόχλευσης είναι το ποσό που μπορεί να δανείσει η ΕΤΕπ σε σχέση με τους πόρους της.] 

49.	θεωρεί ότι ο τροποποιημένος συντελεστής μόχλευσης ανοίγει τον δρόμο για την ανάληψη περισσότερων κινδύνων· αναγνωρίζει ότι οι επενδύσεις σε ανανεώσιμες πηγές ενέργειας και βιώσιμες υποδομές καθώς και σε καινοτόμες τεχνολογίες είναι απαραίτητες για την ανταγωνιστικότητα της ΕΕ, αλλά συχνά ενέχουν μεγαλύτερο κίνδυνο λόγω της αβεβαιότητας των αποδόσεων· επισημαίνει ότι η αυξημένη ανάληψη κινδύνων μπορεί να αυξήσει τη μεταβλητότητα των αποδόσεων της ΕΤΕπ, αλλά παρατηρεί ότι η ΕΤΕπ διαθέτει κεφαλαιακά αποθέματα ασφαλείας (αποθεματικά άνω των 56 δισεκατομμυρίων EUR το 2023, σε σύγκριση με 36 δισεκατομμύρια EUR το 2014) που θα της επιτρέψουν να επεκτείνει τις δραστηριότητες της σε τομείς υψηλού κινδύνου·
50.	εκφράζει την ανησυχία του για την κατάσταση της εταιρείας «Northvolt AB», που κατασκευάζει συσσωρευτές, της οποίας οι δραστηριότητες είχαν θεωρηθεί καίριας σημασίας στη διαδικασία πράσινης μετάβασης· σημειώνει ότι η «Northvolt» επωφελείται από ένα σημαντικό δανειοδοτικό πακέτο της ΕΤΕπ ύψους περίπου 942,6 εκατομμυρίων EUR στο πλαίσιο της δανειακής χρηματοδότησης που συγκεντρώθηκε για την επέκταση ενός γιγαντιαίου εργοστασίου·
51.	τονίζει ότι η επέκταση του γιγαντιαίου εργοστασίου αναμενόταν να αυξήσει την ετήσια παραγωγική ικανότητα για την παραγωγή συσσωρευτών και είχε στρατηγική σημασία για την παγκόσμια ανταγωνιστικότητα· πιστεύει ότι η παρέμβαση της ΕΤΕπ στο εν λόγω εγχείρημα ήταν σύμφωνη με την αποστολή της και συνεπής με τις στρατηγικές της ΕΕ στον τομέα·
52.	καλεί την Επιτροπή να προχωρήσει σε εσωτερική επανεξέταση για να επαληθεύσει τους λόγους και το ιστορικό της αποτυχίας αυτού του εμβληματικού έργου και να αντλήσει διδάγματα από την εμπειρία αυτή, προκειμένου να αποφευχθεί η επανάληψη παρόμοιας κατάστασης ή να καταστεί δυνατός ο έγκαιρος εντοπισμός της·
53.	υποστηρίζει ότι η μεγαλύτερη προστιθέμενη αξία της στήριξης της ΕΕ έγκειται στην προώθηση επενδύσεων υψηλότερου κινδύνου σε καινοτόμες εταιρείες, στη μεγέθυνση εταιρειών στρατηγικής σημασίας της ΕΕ και στη διευκόλυνση μακροπρόθεσμων έργων μετάβασης που δεν μπορούν να λάβουν χρηματοδότηση από τον ιδιωτικό τομέα· πιστεύει ότι, για την αποτελεσματική επιδίωξη των στόχων του στον τομέα της καινοτομίας και της ανταγωνιστικότητας, το πρόγραμμα InvestEU θα πρέπει να επικεντρωθεί στη χρηματοδότηση επενδύσεων υψηλότερου κινδύνου και μεγαλύτερης κλιμάκωσης και ότι ο Όμιλος ΕΤΕπ θα πρέπει να αναλάβει περισσότερα και μεγαλύτερα έργα υψηλού κινδύνου, συνδυάζοντας μια περισσότερο προσανατολισμένη στην απορρόφηση κινδύνων χρήση των κονδυλίων του InvestEU με ισοδύναμο προσανατολισμό στη χρήση των ιδίων χρηματοδοτικών πόρων του Ομίλου ΕΤΕπ·
54.	γνωρίζει ότι τα μέλη της διευθύνουσας επιτροπής της ΕΤΕπ συχνά εργάζονταν ως δημόσιοι υπάλληλοι στις χώρες καταγωγής τους πριν από την έναρξη της θητείας τους στην ΕΤΕπ, η οποία συνήθως διαρκεί δύο έως έξι έτη, και ότι, επομένως, δικαιούνται να αναζητούν ευκαιρίες επαγγελματικής εξέλιξης υπό ορισμένες προϋποθέσεις κατά τη διάρκεια της περιόδου αναμονής (η οποία έχει παραταθεί για περίοδο 24 μηνών μετά τη λήξη της θητείας τους στην ΕΤΕπ)· σημειώνει ότι τα μέλη της διευθύνουσας επιτροπής καλούνται να ενημερώσουν την επιτροπή δεοντολογίας και συμμόρφωσης και να ζητήσουν έγκριση το συντομότερο δυνατόν για τυχόν διαπραγματεύσεις σχετικά με τη μελλοντική τους εργασία·
55.	υπενθυμίζει τις επανειλημμένες εκκλήσεις του Κοινοβουλίου για ενίσχυση του μηχανισμού πρόληψης των συγκρούσεων συμφερόντων εντός της ΕΤΕπ και για βελτίωση του τρόπου χειρισμού των εν λόγω υποθέσεων, καθώς και για καλύτερο ορισμό των όρων υπό τους οποίους οι αντιπρόεδροι της ΕΤΕπ μπορούν να συμμετέχουν σε αποφάσεις σχετικά με δραστηριότητες της Τράπεζας στις χώρες καταγωγής τους, και επιμένει ότι τα ζητήματα αυτά πρέπει να αντιμετωπιστούν στο πλαίσιο μελλοντικής αναθεώρησης του κώδικα δεοντολογίας της διευθύνουσας επιτροπής·
56.	επισημαίνει ότι, με την απόφαση της 31ης Οκτωβρίου 2023 σχετικά με την υπόθεση 611/2022/KR, ο Ευρωπαίος Διαμεσολαβητής διαπίστωσε ότι ένας πρώην αντιπρόεδρος είχε συμμετάσχει στην έγκριση συμφωνιών χρηματοδότησης μεταξύ της ΕΤΕπ και μιας εθνικής αναπτυξιακής τράπεζας[footnoteRef:5] στη χώρα καταγωγής του κάποιες εβδομάδες πριν από τον διορισμό του ως διευθύνοντος συμβούλου της εν λόγω εθνικής αναπτυξιακής τράπεζας, παρά τη συμβουλή του επικεφαλής συμμόρφωσης της ΕΤΕπ να αποφύγει οποιαδήποτε συναλλαγή με την εν λόγω τράπεζα κατά τη διάρκεια της διαδικασίας διορισμού του· κατανοεί ότι η υπόθεση αυτή έλαβε χώρα πριν από την έναρξη ισχύος του ισχύοντος κώδικα δεοντολογίας της διευθύνουσας επιτροπής, ο οποίος περιλαμβάνει πλέον ειδικές διατάξεις σχετικά με τη μελλοντική εργασία των μελών της διευθύνουσας επιτροπής· [5:  οι εθνικές αναπτυξιακές τράπεζες είναι ενδιάμεσοι χρηματοπιστωτικοί οργανισμοί μεταξύ της ΕΤΕπ και έργων μικρής κλίμακας που επωφελούνται από επενδύσεις της ΕΤΕπ.] 

57.	παρατηρεί ότι τα μέτρα μετριασμού, όπως η οριοθέτηση και οι περίοδοι αναμονής, είναι οι συνηθέστερες προληπτικές ρήτρες που πρέπει να χρησιμοποιούνται σε περιπτώσεις μετάβασης ενός εργαζομένου από τον δημόσιο στον ιδιωτικό τομέα και κατανοεί ότι τα εν λόγω μέτρα εφαρμόζονται και τηρούνται από τα μέλη της διευθύνουσας επιτροπής, συμπεριλαμβανομένων εκείνων που αναφέρθηκαν πρόσφατα στα μέσα ενημέρωσης·
Έλεγχος, διαφάνεια και εποπτεία
58.	αποδοκιμάζει το γεγονός ότι το Ευρωπαϊκό Ελεγκτικό Συνέδριο (ΕΕΣ) εξακολουθεί να μην έχει πλήρη πρόσβαση σε όλα τα δεδομένα που αφορούν τις επενδύσεις της ΕΤΕπ· υποστηρίζει ότι το Ελεγκτικό Συνέδριο θα πρέπει να έχει δικαίωμα πρόσβασης σε όλες τις πληροφορίες που απαιτούνται για την ολοκληρωμένη και εξαντλητική αξιολόγηση όλων των επενδύσεων της ΕΤΕπ που σχεδιάζονται και εκτελούνται για την εφαρμογή οποιασδήποτε πολιτικής της ΕΕ· καλεί το Ελεγκτικό Συνέδριο να ελέγχει πλήρως, στο έπακρο των δυνατοτήτων του, όλες τις επενδύσεις που αφορούν τον προϋπολογισμό της ΕΕ σε οποιονδήποτε βαθμό·
59.	παρατηρεί ότι τα βασικά σχετικά ελεγκτικά καθήκοντα ανατίθενται στην ελεγκτική επιτροπή της ΕΤΕπ, η οποία είναι ένας πλήρως ανεξάρτητος φορέας· πιστεύει ότι η συμμετοχή ειδικευμένων εξωτερικών εκπροσώπων σε συγκεκριμένες εργασίες της ελεγκτικής επιτροπής θα μπορούσε να ενισχύσει την αντικειμενικότητα των αναλύσεων της·
60.	σημειώνει ότι στην πολιτική διαφάνειας της ΕΤΕπ έχει επιτευχθεί μια χρυσή τομή μεταξύ της αρχής του ανοικτού χαρακτήρα των δεδομένων και της ανάγκης διασφάλισης ευαίσθητων πληροφοριών· παρατηρεί ότι η πολιτική αναφέρει ποιες πληροφορίες θα πρέπει να δημοσιεύονται προληπτικά και πότε ορίζοντας, για παράδειγμα, ότι οι περιλήψεις των έργων θα πρέπει να δημοσιεύονται τουλάχιστον τρεις εβδομάδες πριν εξεταστεί από το διοικητικό συμβούλιο της ΕΤΕπ η έγκριση της χρηματοδότηση του εκάστοτε έργου και καθορίζει τις σχετικές παρεκκλίσεις·
61.	σημειώνει ότι, το 2023, το διοικητικό συμβούλιο της ΕΤΕπ ενέκρινε 449 έργα και ότι σχεδόν όλες (94 %) οι περιλήψεις των έργων δημοσιεύθηκαν, στην πλειονότητα (57 %) των περιπτώσεων πριν από την έγκριση της χρηματοδότησης· παρατηρεί ότι όλες οι πράξεις της ΕΤΕπ που διεξάγονται μέσω ενδιάμεσων χρηματοπιστωτικών οργανισμών δημοσιεύονται στον ιστότοπο της και ότι η ΕΤΕπ παρέχει λεπτομέρειες κατόπιν σχετικού αιτήματος·
62.	υπενθυμίζει ότι, σύμφωνα με το τεκμήριο υπέρ της δημοσιοποίησης, όλοι έχουν πρόσβαση σε όλα τα έγγραφα της ΕΤΕπ· τονίζει ότι όλοι οι αιτούντες θα πρέπει να ενημερώνονται εκ των προτέρων ότι το κοινό θα έχει την ευρύτερη δυνατή πρόσβαση στα έγγραφα και ότι τυχόν λόγοι άρνησης θα πρέπει να βασίζονται αποκλειστικά σε εξαιρέσεις·
63.	επαναλαμβάνει ότι ένας πιο διαρθρωμένος διάλογος μεταξύ του Κοινοβουλίου και της ΕΤΕπ θα ενισχυθεί μέσω της έγκρισης μνημονίου συνεργασίας· επαινεί, στο πλαίσιο αυτό, την πρωτοφανή συνεργασία της ΕΤΕπ με το Κοινοβούλιο για την προετοιμασία του παρόντος ψηφίσματος, επισημαίνοντας ότι αποτελεί παράδειγμα ανοικτού χαρακτήρα και διαφάνειας·
Υλοποίηση των συστάσεων του Κοινοβουλίου
64.	καλεί την ΕΤΕπ να συνεχίσει να ενημερώνει σχετικά με την κατάσταση των προηγούμενων συστάσεων που εξέδωσε το Κοινοβούλιο, ιδίως όσον αφορά τα αποτελέσματα που επιτεύχθηκαν και τον αντίκτυπο της δράσης που έχει αναληφθεί για την υλοποίηση των προτεραιοτήτων της και των πολιτικών της ΕΕ, καθώς και σχετικά με τα μέτρα που εγκρίθηκαν για την ενίσχυση της καταπολέμησης των συγκρούσεων συμφερόντων, της απάτης, της διαφθοράς και άλλων πιθανών μορφών παραπτωμάτων·
°
°	°
65.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή και ζητά από το Συμβούλιο και το διοικητικό συμβούλιο της ΕΤΕπ να διεξάγουν συζήτηση επί των θέσεων του Κοινοβουλίου που διατυπώνονται ανωτέρω.

